Na temelju članaka 58. i 118. Zakona o odgoju i obrazovanju u osnovnoj i srednjoj školi (Narodne novine br. 87/08, 86/09, 92/10, 105/10, 90/11, 16/12, 86/12, 126/12, 94/13,152/14, 07/17, 68/18, 98/19, 64/20, 151/22, 156/23), čl. 26. i čl. 181. Statuta Srednje škole-Centar za odgoj i obrazovanje, Zagreb, Zagorska 14, Školski odbor na sjednici održanoj dana 14. svibnja 2025. godine, nakon provedene rasprave na sjednicama Nastavničkog vijeća, Vijeća roditelja i Vijeća učenika, donosi

## PRAVILNIK O KUĆNOM REDU

###### I. OPĆE ODREDBE

Članak 1.

Ovim Pravilnikom uređuje se Kućni red u Srednjoj školi Centar za odgoj i obrazovanje, Zagreb, Zagorska 14. (u daljem tekstu: Škola).

Imenice radnik, nastavnik, razrednik, suradnik i učenik u tekstu označavaju oba spola.

Prijedlog ovog Pravilnika razmatran je na Nastavničkom vijeću, Skupu radnika, Vijeću roditelja i Vijeću učenika.

Radnici, učenici i njihovi roditelji/skrbnici te druge stranke imaju pravo upoznati se s odredbama ovog Pravilnika koje se odnose na njih.

Pravilnik se objavljuje na vidljivom mjestu kod ulaza u školu i na mrežnoj stranici Škole.

Članak 2.

Kućnim redom u Školi utvrđuju se:

1.pravila i obveze ponašanja u Školi: unutarnjem, vanjskom i virtualnom prostoru, (u školskom dvorištu i na školskom igralištu) te kod ostvarivanja izvanučioničke nastave izvan škole (posjeti institucijama, izleti, ekskurzije i dr.),

2. pravila međusobnih odnosa učenika,

3. pravila međusobnih odnosa učenika i radnika,

4. pravila zaštite od socijalno neprihvatljivih oblika ponašanja, diskriminacije,

neprijateljstva i nasilja,

5. radno vrijeme,

6. načini postupanja prema imovini,

7. pravila sigurnosti, zaštite i spašavanja osoba i imovine,

8. pravila obavještavanja, oglašavanja i rukovanja službenom poštom.

Članak 3.

Ovaj Kućni red odgovarajuće se odnosi na sve osobe za vrijeme njihova boravka i rada u unutarnjem, vanjskom i virtualnom školskom prostoru (u daljnjem tekstu: prostor Škole) gdje se u određenom vremenu odvija odgojno-obrazovni proces i aktivnosti prema Školskom kurikulumu i Godišnjem planu i programu rada Škole.

Odredbe ovog Pravilnika primjenjuju se na sve radnike koji su zasnovali radni odnos u Školi te druge osobe uključene u odgojno obrazovni proces učenika (pomoćnici u nastavi, stručno-komunikacijski posrednici), osobe na stručnom osposobljavanju bez zasnivanja radnog odnosa, volontere, učenike, njihove roditelje, skrbnike, građane i druge stranke za vrijeme nazočnosti u školi.

Članak 4.

Unutarnji školski prostor obuhvaća sve prostorije u školskoj zgradi.

Vanjski školski prostor obuhvaća prostor ispred škole i ograđeni prostor dvorišta oko Škole.

Vanjskim školskim prostorom smatra se i mjesto izvođenja prakse, terenskog školskog rada, školskog izleta i ekskurzije, izvanškolskog posjeta i aktivnosti učenika i nastavnika, natjecanja i nastupa za Školu te humanitarne ili druge društvene akcije u javnosti u ime Škole za vrijeme odvijanja te aktivnosti, uključujući i boravak u prijevoznom sredstvu.

Virtualnim školskim prostorom smatra se školsko mrežno mjesto na adresi [www.ss-czoio.hr](http://www.ss-czoio.hr) i sva službena školska mjesta na društvenim mrežama te svako mrežno mjesto na kojem se učenici i radnici Škole javljaju kao njeni službeni predstavnici.

Članak 5.

Postupanje prema odredbama ovog Kućnog reda sastavni je dio radnih obveza radnika i učenika Škole.

Učenik koji postupi suprotno odredbama ovog Kućnog reda odgovoran je prema Statutu Škole.

Roditelja, skrbnika ili drugu osobu koja za vrijeme boravka u Školi krši Kućni red dežurni nastavnik ili djelatnik Škole će upozoriti i po potrebi udaljiti iz prostora Škole. Ako se osoba ne udalji iz prostora Škole, dežurni ili bilo koji radnik Škole treba odmah pozvati pomoć iz najbliže policijske postaje.

Članak 6.

Ravnatelj škole dužan je na početku svake školske godine upoznati nastavnike i ostale radnike škole s odredbama ovog Pravilnika.

S odredbama ovog Kućnog reda (dijelovi koji se na njih odnose) razrednici su dužni upoznati učenike i njihove roditelje, odnosno skrbnike.

Svi djelatnici Škole dužni su se brinuti da se učenici pridržavaju odredbi ovog Pravilnika te pružati primjer vlastitim djelovanjem i radnom disciplinom.

Ovaj Kućni red objavljuje se na školskom mrežnom mjestu i oglasnoj ploči škole.

Po odluci ravnatelja, na pojedinim mjestima u Školi ističu se primjereno odabrani dijelovi ovog Kućnog reda.

#### **II. PRAVILA I OBVEZE PONAŠANJA U ŠKOLI: UNUTARNJEM, VANJSKOM I VIRTUALNOM PROSTORU**

Boravak u školi

Članak 7.

Učenici, radnici Škole te druge osobe mogu boraviti u prostoru Škole tijekom radnog

vremena Škole.

Tijekom popravnih, predmetnih i razrednih ispita roditeljima ili skrbnicima učenika nije dozvoljen boravak u unutarnjem prostoru Škole.

Članak 8.

Roditelji/skrbnici te druge osobe koje nisu učenici Škole ne smiju bez dopuštenja ulaziti u ustanovu.

Roditelji/staratelji koji dovode i odvode svoju djecu na nastavu ili praksu ostavljaju i preuzimaju učenike ispred škole te im nije dozvoljen ulazak u zgradu.

           Roditelji/staratelji mogu obavljati razgovore s razrednicima, pedagoškom službom ili ravnateljicom Škole isključivo u dane primanja roditelja ili u drugo vrijeme koje odredi razrednik. Ukoliko roditelj ima potrebu žurnog i neodgodivog razgovora s razrednikom i/ili ostalim stručnjacima Škole, potrebno je prethodno svaki takav razgovor obavezno dogovoriti mailom ili telefonski (službeni mail i telefon Škole). U suprotnom roditelj koji nije najavljen na prethodno naveden način neće moći ući u zgradu Škole.

Roditelji/staratelji se prilikom dolaska na dogovoren sastanak javljaju na ulazu djelatnicima tehničke službe koji će o njihovom dolasku obavijestiti razrednike, pedagošku službu ili ravnateljicu, a u Školu mogu ući jedino uz pratnju te ukoliko imaju unaprijed dogovoren sastanak. Vrata Škole su zbog sigurnosnih razloga zatvorena, pa je potrebno pozvoniti prije ulaska.

Roditelji/staratelji koji trebaju potvrdu o redovitom školovanju trebaju zahtjev za izdavanje dostaviti razredniku, pedagoginji ili tajnici Škole telefonskim putem ili na mail. U zahtjevu je obavezno potrebno navesti ime i prezime djeteta te svrhu za koju se traži potvrda. Potvrdu nije moguće preuzeti isti dan.

Roditelji/staratelji su se u Školi dužni ponašati kulturno i s poštovanjem se obraćati djelatnicima. Zabranjeno je verbalno ili fizički napadati djelatnike Škole. U Školi ne podržavamo niti jedan oblik nasilničkog ponašanja, a u slučaju pojave istog svi djelatnici su dužni odmah  o tome obavijestiti ravnateljicu i nadležnu policijsku postaju.

Navedene odredbe se također primjenjuju na sve osobe koje nisu djelatnici ili učenici Škole.

Članak 9.

Učenici mogu boraviti u Školi u vrijeme određeno za nastavu i ostale oblike odgojno- -obrazovnog rada.

Učenik je dužan doći u Školu najkasnije 10 minuta prije početka nastave i napustiti Školu najkasnije 10 minuta nakon završetka školskih obveza.

Učenici putnici smiju se u Školi po potrebi zadržati i duže ukoliko čekaju prijevoz ovlaštenim prijevoznikom. Boraviti u predvorju mogu uz uvjet da poštuju ostale odredbe ovog Kućnog reda.

Obveze i dužnosti

Članak 10.

Radnici i učenici Škole dužni su se kulturno odnositi prema roditeljima i drugim osobama koje borave u Školi. Učenici i zaposlenici Škole u zgradi se uzajamno pozdravljaju.

Radnici Škole dužni su u redovnom radnom vremenu učenicima, roditeljima, skrbnicima i drugim strankama dati odgovarajuće obavijesti iz svog djelokruga.

Članak 11.

Učenik je dužan:

- poštivati odredbe ovog Kućnog reda

- kulturno se ponašati za vrijeme boravka u prostoru Škole i izvan njega

- uljudno se odnositi prema drugim učenicima, nastavnicima i drugim radnicima

škole

- održavati čistim i urednim unutarnji i vanjski prostor Škole, Školsku i

osobnu imovinu: uređivati učionicu i razredni pano, čuvati radove na

razrednim panoima

- dolaziti u Školu uredan, čist i primjereno odjeven (bez minica, dekoltea, kratkih hlača, majica na bretele i sl.)

- u prostorijama Škole skinuti kapu ili kapuljaču s glave

- nakon dolaska u Školu odjevne predmete i osobne stvari odložiti na mjesto

određeno za tu namjenu

- nositi u Školu opremu, knjige, bilježnice i pribor potreban za rad

- za nastavu tjelesne i zdravstvene kulture imati sportsku odjeću i obuću

- mirno ući u učionicu prije početka nastave i pripremiti se za rad

- pridržavati se posebnih uputa i pravila ponašanja u svakom radnom prostoru

- savjesno, pravilno i pravodobno izvršavati sve obveze i zaduženja po ovom

Kućnom redu, Školskom kurikulumu i Godišnjem planu i programu rada

- postupati po posebnim uputama i pravilima u slučaju izvanrednih događaja i

aktivnosti u Školi

- pravovremeno proslijediti roditelju/odgajatelju/skrbniku pisanu poruku razrednika, poziv za roditeljski sastanak, informativni razgovor i dr.

- na vrijeme podmiriti sve financijske obveze prema Školi

- ući u učionicu na zvuk zvona i ne čekati nastavnike na hodniku.

Članak 12.

Na znak za početak nastave učenici su obvezni biti na svojim mjestima i pripremiti

pribor za rad.

Učenik može svoje mjesto rada promijeniti samo uz dopuštenje razrednika ili predmetnog nastavnika.

Redari

Članak 13.

Redare određuje razrednik prema abecednom redu.

Redari:

- dolaze prije početka nastave, pregledaju učionicu te o uočenim nepravilnostima ili oštećenjima izvješćuju predmetnog i dežurnog nastavnika

- prozračuju učionicu, brišu ploču i donose potrebna nastavna sredstva i pomagala

- izvješćuju dežurnog nastavnika ili pedagoga o nenazočnosti predmetnog nastavnika na nastavi

- prijavljuju nastavnicima početkom svakoga nastavnog sata nenazočne učenike

- izvješćuju nastavnika o nađenim predmetima, a nađene predmete (knjige, bilježnice, olovke, odjeću, nakit i sl.) odnose u zbornicu, tajništvo ili voditelju smjene

- paze na red i disciplinu u učionici

- čuvaju školsku imovinu i paze na čistoću u učionici

- nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolaca i ostaloga inventara te o uočenim oštećenjima izvješćuju dežurnog nastavnika, domara, voditelja turnusa ili razrednika.

Članak 14.

Svakog učenika koji se ne pridržava reda za vrijeme odmora, redar je ovlašten i dužan prijaviti predmetnom ili dežurnom nastavniku i razredniku.

**Roditelji**

Članak 15.

Roditelji dolaze u Školu radi informacija o uspjehu i vladanju učenika u vrijeme koje je određeno za primanje roditelja prema rasporedu sati. Roditelji su se dužni minimalno jedan puta tijekom polugodišta informirati osobno kod razrednika u vrijeme informacija o uspjehu i vladanju učenika.

Raspored primanja roditelja svakog razrednika i predmetnog nastavnika objavljuje se

na oglasnoj ploči i mrežnim stranicama Škole.

Roditelji su dužni redovito dolaziti na roditeljske sastanke koje za njih organizira Škola ili razrednik.

Samo u žurnim slučajevima ili na poziv roditelji mogu dolaziti u Školu u vrijeme nastave ili u vrijeme koje nije predviđeno za informacije.

Članak 16.

Roditelji su dužni odgovarati na sve ankete koje se provode u okviru Škole, a odnose se na njih.

Članak 17.

Roditelji su dužni upozoriti razrednika, ravnatelja ili stručno pedagošku službu o eventualnim kroničnim oboljenjima svoje djece, npr. astma, epilepsija, alergija i sl.

Članak 18.

Škola povremeno na web i fb stranici objavljuje fotografije učenika kojima prikazujemo brojne aktivnosti i područja života i rada u Školi, a u svrhu informiranja javnosti.

Roditelji koji nisu suglasni s fotografiranjem njihove djece i objavljivanjem fotografija na službenoj mrežnoj stranici u svrhu prikaza rada Škole, trebaju se osobno javiti u pedagošku službu i o tome izvijestiti Školu. U suprotnom, smatramo da su roditelji suglasni s fotografiranjem učenika.

Zabrane

Članak 19.

U prostoru Škole zabranjeno je:

- pušenje i pljuvanje

- korištenje neprimjerenog rječnika

- nasilno rješavanje problema

- nošenje oružja

- uništavanje tuđeg učeničkog pribora za rad

- bacanje izvan koševa za otpatke papira, žvakaćih guma i sličnog otpada

- unošenje i konzumiranje alkohola i narkotičnih sredstava

- unošenje sredstava, opreme i uređaja koji mogu izazvati požar ili eksploziju

- unošenje predmeta koji mogu izazvati ozljedu (nožići, odvijači, britivice i sl.), osim potrebnog nastavnog pribora,

- igranje igara na sreću i sve vrste kartanja

- bilo kakve igre loptom (osim u dvorani za TZK)

- unošenje tiskovina nepoćudnog sadržaja

- međusobna trgovina predmetima ili osobnim stvarima

- neovlašteno fotografiranje ili bilo kakvo drugo snimanje života i rada u Školi i

objavljivanje tih fotografija

- namjerno oštećivanje i uništavanje zidova, namještaja, opreme i instalacija

- u sanitarnom čvoru škole zabranjeno je polijevanje vodom, prskanje, ostavljanje otvorenih slavina, namjerno začepljivanje odvoda, bacanje papira po podu, šaranje po zidovima i vratima te svako nepotrebno okupljanje učenika; papir i sapun treba racionalno trošiti

- neovlašteno rukovanje rasvjetom, razglasom te drugim uređajima i opremom

- samovoljno trčanje, skakanje, penjanje, klizanje, naguravanje, vikanje,

- pjevanje i drugo neprimjereno ponašanje što proizvodi buku ili bilo kako

ugrožava sigurnost te ometa redovan rad

- namjerno oštećivanje i uništavanje tuđe imovine

- naginjanje i penjanje po prozorima i ogradama,

- vikanje s prozora ili izvana oko zgrade,

- sjedenje i/ili naginjanje s prozora zgrade

- bacanje predmeta kroz prozor i preko ograde stubišta,

- širenje lažnih vijesti i glasina,

- krivotvorenje ili uništavanje javnih školskih isprava i školske dokumentacije,

- neovlašteno pristupanje i rad sa školskim bazama podataka,

- neovlašteno oglašavanje putem školskih oglasnih sredstava,

- korištenje mobitela za vrijeme nastave

- na školskom igralištu/dvorištu penjati se na stabla, golove, vješati se na koševe, a posebno je zabranjeno penjati se na ogradu školskog igrališta

- uništavanje stabala i biljki u ograđenom prostoru Škole

- glasno puštanje glazbe.

Članak 20.

Učenici ne smiju bez odobrenja ravnatelja ili predmetnog nastavnika dovoditi u Školu, školske učionice i radionicu strane osobe.

Svim osobama zabranjeno je dovoditi životinje u prostorije i okoliš Škole, osim pasa vodiča za slijepe, terapijskih ili policijskih pasa.

Za vrijeme odgojno-obrazovnog rada učenik ne smije koristiti predmete opasne za zdravlje i život te ih je obvezan predati nastavniku.

Učenicima se zabranjuje korištenje mobitela tijekom nastave i stručne prakse, osim u slučaju korištenja mobitela za potrebe nastavnog procesa o čemu odluku donosi predmetni nastavnik.

Učenici su dužni prilikom dolaska u učionicu odložiti mobitel u kutiju predviđenu za tu namjenu.

Učenik koji odbije odložiti mobitel u kutiju, po upozorenju nastavnika bit će upućen na razgovor kod pedagoginje, socijalne pedagoginje ili ravnateljice. Također će na razgovor u školu biti pozvani roditelji učenika.

Višekratno i uzastopno kršenje odredbi dijela Pravilnika koji se odnosi na odlaganje i zabranu korištenja mobitela predstavlja neprihvatljivo ponašanje za koje se može izreći pedagoška mjera. Izricanje pedagoške mjere ima za cilj potaknuti učenike na preuzimanje odgovornosti i usvajanje pozitivnog odnosa prema školskim obvezama.

Članak 21.

Učenicima se izričito zabranjuje samostalno uključivanje projektora, kompjutera, pametnih ekrana i ploča, klimatizacijskih i svih ostalih uređaja u učionicama i/ili strojeva u školskoj radionici te ostalom unutrašnjem školskom prostoru.

Učenici mogu koristiti kompjutere u knjižnici i drugim prostorijama samo pod nadzorom predmetnog nastavnika i/ili knjižničarke. Po završetku korištenja učenici i nastavnici trebaju prekontrolirati jesu li svi uređaji ispravno ugašeni, a svaki kvar prijaviti knjižničarki Škole.

Članak 22.

Učenicima nije dozvoljeno korištenje računala na način koji bi oštetio programski dio računala.

Računala se u Školi mogu koristiti samo u cilju odgojno-obrazovnog rada te ih za druge svrhe nije dozvoljeno koristiti.

Učenicima nije dozvoljeno instalirati bilo kakve programe na školska računala, niti koristiti vlastiti USB ukoliko nemaju instaliran antivirusni program.

Učenicima prilikom korištenja računala i mrežnih resursa škole (lokalne mreže i interneta) nije dozvoljeno slati poruke nepoćudnog sadržaja putem elektronske pošte (e-mail), komunicirati putem chat-a s drugim osobama na način neprimjeren dobi učenika, pregledavati usluge i sadržaje World Wide Weba neprimjerene njihovom uzrastu.

Učenik koji se ne pridržava odredaba ovog članka teže krši kućni red.

Članak 23.

U školskom prostoru zabranjen je svaki oblik promidžbe i prodaje proizvoda koji nisu u skladu s ciljevima odgoja i obrazovanja.

Promotori i akviziteri izdavačkih kuća, samostalni nakladnici, predstavnici turističkih agencija mogu unositi propagandne materijale u školu samo uz odobrenje ravnatelja.

Članak 24.

U prostorima Škole zabranjeno je svako neovlašteno audio-snimanje i video-snimanje bez znanja i odobrenja osobe ili osoba (radnika škole, učenika Škole i roditelja/skrbnika i ostalih) koje se snima, kao i objavljivanje tih snimki.

Svako audio i video snimanje radnika i učenika Škole treba najaviti ravnatelju Škole.

Svako postupanje suprotno stavku 1. ovog članka sankcionirat će se prema važećim zakonima Republike Hrvatske.

*Članak 25.*

Učenicima nije dozvoljeno na bilo koji način oštećivati (grebanje, udarci, sjedenje, naslanjanje, uništavanje itd.) automobile radnika i/ili posjetitelja Škole parkiranih na parkiralištu i ograđenom prostoru Škole.

Učenik koji postupi suprotno ovoj odredbi teže krši kućni red, a vrijednost utvrđene štete će roditelji učenika morati financijski nadoknaditi.

Red i disciplina

Članak 26.

Tijekom nastave učenici ne smiju razgovarati, šaptati, dovikivati se, prepirati i samovoljno šetati po učionici niti smiju konzumirati hranu i piće, osim u slučaju dogovora s razrednikom ili predmetnim nastavnikom.

Učenik koji želi nešto pitati ili priopćiti, treba svoju namjeru pokazati dizanjem ruke.

Učenik kojega je nastavnik prozvao, dužan je ustati.

Članak 27.

Za vrijeme nastave učenik iz učionice smije izaći samo u opravdanim slučajevima uz dopuštenje predmetnog nastavnika. Pritom se hodnicima treba kretati tiho kako ne bi ometao nastavu u ostalim učionicama.

Članak 28.

Na nastavi učenik ne smije koristiti svoje prijenosno računalo, mobitel, tablet, mp3 uređaj ili bilo koji mrežni uređaj koji omogućava pristup mrežnom povezivanju i mrežnim komunikacijama i druge slične uređaje, osim kada za potrebe nastave to odredi predmetni nastavnik.

Članak 29.

Na priredbe i druge aktivnosti u gradu učenici iz Škole odlaze u pratnji nastavnika ili druge odgovorne osobe čije su upute i naredbe dužni slijediti te se općenito ponašati sukladno odredbama ovog Kućnog reda.

Članak 30.

U unutarnjem prostoru učenici, nastavnici i druge osobe kreću se na način da međusobno ne ometaju i ugrožavaju jedni druge.

Radnici Škole, a osobito nastavnici, trebaju svoj posao organizirati i obavljati tako da

ne ometaju ostalu nastavu i druge oblike odgojno-obrazovnog rada.

Članak 31.

Pojedinačne ili grupne posjete u svrhu razgledavanja i upoznavanja sa Školom odobrava ravnatelj. Posjetitelje tom prilikom prima i vodi ravnatelj ili radnik kojega on odredi.

Članak 32.

Učenici dočekuju i ispraćaju učitelje ustajanjem. Pozdrav mora biti izveden što je moguće tiše. Na znak nastavnika učenici sjedaju.

Učenici su dužni ustajanjem pozdraviti osobu koja ulazi u učionicu za vrijeme nastavnog sata, osim ako je u tijeku pisani ispit znanja.

Dežurstva nastavnika

Članak 33 .

U Školi za vrijeme rada dežuraju nastavnici i stručni suradnici.

Mjesto i trajanje dežurstva određuje ravnatelj.

Nastavnici i stručni suradnici dežuraju prema rasporedu dežurstva koji se nalazi na oglasnoj ploči u zbornici. Raspored i obveze dežurnih nastavnika i stručnih suradnika određuje ravnatelj.

U slučaju odsutnosti dežurnog nastavnika, istog na dežurstvu zamjenjuje nastavnik ili stručni suradnik koji se nalazi na zamjeni.

Članak 34.

Dežurni nastavnik:

- skrbi o redu prilikom ulaska u Školu, za vrijeme školskih odmora i prilikom

izlaska iz škole

- obavještava voditelja turnusa o potrebi zamjene odsutnog nastavnika

- upućuje učenike koji nemaju nastavu izvan prostorija Škole

- nadzire učenike u svim prostorijama, uključujući i toalete, a u vrijeme odmora

vrata učionica trebaju biti otvorena

- prijavljuje sve kvarove i oštećenja koja su nastala u vrijeme njegova dežurstva

- vrijeme odmora provodi s učenicima te nadzire rad redara.

Dežurni nastavnik je dužan sve izvanredne događaje evidentirati u knjigu izvanrednih događaja.

Članak 35.

Na mjestu dežurstva moraju se vidljivo istaknuti brojevi telefona policije, vatrogasaca,

hitne pomoći i Državne uprave za zaštitu i spašavanje.

Kašnjenja i izostanci

Članak 36.

U slučaju kašnjenja ili iznenadne odsutnosti pojedinog radnika tehničke i administrativne službe, njegove poslove ili poslove iz svog djelokruga obavlja radnik kojega odredi ravnatelj Škole ili tajnik.

Članak 37.

Ako nastavnik kasni na sat više od 10 minuta ili je iznenadno odsutan, redar će o tome izvijestiti ravnatelja, voditelja smjene, pedagoga, dežurnog nastavnika, razrednika ili nekog drugog nastavnika od koga će dobiti upute o daljnjem ponašanju što su ih učenici obvezni izvršiti. Dok ne dobiju takve upute, učenici trebaju ostati u učionici na svojim radnim mjestima i samostalno tiho učiti nešto po svom izboru.

Ukoliko je za nenazočnog nastavnika organizirana zamjena, učenici su dužni prisustvovati nastavi.

Članak 38.

Učenik koji zakasni na nastavu iz opravdanih razloga ne smije se zadržavati u hodnicima, sanitarnim i drugim školskim prostorijama, već treba odmah tiho ući u prostoriju u kojoj se izvodi nastava njegovog odjela, ispričati se nastavniku, otići na svoje mjesto i uključiti se u daljnji rad prema nastavnikovom naputku. Pritom ne smije ometati ostale učenike ni odgovarati na njihova pitanja.

Svako neopravdano kašnjenje učenika na nastavu nastavnik je dužan evidentirati.

Članak 39.

Sat tjelesne i zdravstvene kulture treba organizirati tako da obuhvati nužno presvlačenje učenika kako bi učenici mogli iskoristiti pravo na odmor i pravodobno stići na sljedeći nastavni sat.

Članak 40.

Izostanak učenika s nastave zbog bolesti ili drugog iznenadnog razloga roditelj ili skrbnik dužan je odmah, a najkasnije u roku od dva dana prijaviti razredniku. Roditelj može opravdati izostanak učenika s nastave ili prakse liječničkom potvrdom ili iznimno svojom usmenom izjavom najkasnije pet dana nakon izostanka.

Zakašnjelo opravdavanje izostanka neće se uvažiti pa će izostanak biti neopravdan.

### III. PRAVILA MEĐUSOBNIH ODNOSA UČENIKA

Članak 41.

U međusobnim odnosima učenici su dužni ponašati se pristojno, paziti na vlastito dostojanstvo i dostojanstvo drugog učenika, čuvati osobni ugled i ugled drugog učenika, pružiti pomoć drugome i prihvatiti pruženu pomoć, uvažavati i poštivati drugoga.

Učenik ne ispunjava ove dužnosti ako zastrašuje druge, koristi neprimjereni rječnik, psuje, laže, krade, uništava, zlostavlja, ponižava, ne pruži pomoć učeniku u nevolji, ometa učenje i dr.

Članak 42.

U međusobnim odnosima učenici:

- trebaju solidarno pomagati drugim učenicima Škole, a osobito potrebitima pomoći zbog bolesti, poteškoća u učenju i otežanih životnih prilika

- trebaju dati primjeren savjet drugim učenicima u skladu s njihovim interesima

- dužni su omogućiti drugim učenicima da iznose svoje mišljenje

- trebaju pravodobno i točno informirati druge učenike o događajima u Školi

- ne smiju ometati druge učenike u učenju i praćenju nastave

- ne smiju od drugih učenika iznuđivati novac i njihove osobne stvari

- mogu predlagati osnivanje učeničkih udruga

- mogu predlagati ustrojavanje raznih oblika kulturno-umjetničkih, športskih i drugih

aktivnosti

- trebaju surađivati u ostvarivanju ciljeva Školskog kurikuluma i Godišnjeg plana i

programa

- trebaju prijaviti svaki oblik vršnjačkog nasilja i zlostavljanja što ga dožive,

uoče ili doznaju za njega

- trebaju poštivati i njegovati međusobne različitosti.

Članak 43.

Međusobne sporove učenici ne smiju rješavati svađom i fizičkim obračunom, uvredama, širenjem neistina i sličnim neprihvatljivim ponašanjima.

U slučaju međusobnog spora učenici su dužni zatražiti pomoć razrednika, dežurnog nastavnika, stručnog suradnika ili ravnatelja.

### IV. PRAVILA MEĐUSOBNIH ODNOSA UČENIKA I RADNIKA ŠKOLE

Članak 44.

Učenici su dužni uljudno se odnositi prema nastavnicima i drugim radnicima Škole.

Učenici su dužni pozdraviti radnike Škole u školskom prostoru i izvan njega.

Kod ulaska u Školu ili izlaska iz Škole učenici trebaju dati prednost starijim osobama i osobama s tjelesnim oštećenjima (invaliditetom) i teškoćama u kretanju.

Članak 45.

Učenici su dužni prije ulaska u školsku zgradu očistiti obuću te pričekati početak nastave na ulazu Škole. U slučaju hladnog i kišovitog vremena učenici se mogu i ranije pustiti u predvorje zgrade i pričekati znak zvona. U tome slučaju trebaju što je moguće tiše sačekati početak nastave.

Na znak zvona učenici organizirano ulaze u školu i u učionicu pod nadzorom nastavnika. U zgradu i učionice ulazi se bez trčanja i galame.

Učenici smiju samo na znak zvona ulaziti u učionice, a zadržavanje u razredima prije početka zvona nije dozvoljeno.

Članak 46.

Učenici smiju samo uz dopuštenje ulaziti u zbornicu i druge uredske prostorije.

Kod ulaska u učionicu ili drugi prostor u kojemu se tada održava nastava, učenik treba prvo pokucati, a zatim tiho ući i priopćiti nastavniku razlog dolaska. Zadaću zbog koje je došao može obaviti jedino uz odobrenje nastavnika.

Članak 47.

Imenik učenika i dnevnik rada na nastavu i s nastave mogu nositi samo nastavnici i učenici koje za to odredi razrednik ili predmetni nastavnik.

Učenik zadužen za nošenje imenika učenika i dnevnika rada ne smije ga otvarati niti davati u ruke drugim učenicima.

Nikome nije dopušteno iznošenje imenika učenika i dnevnika rada te druge službene dokumentacije školske ustanove izvan Škole.

Članak 48.

Nastavnik ne smije za vrijeme nastave narediti učeniku da izađe iz učionice.

Zabranjeno je kažnjavanje učenika udaljavanjem s nastave.

Nastavnik može potražiti pomoć stručnog suradnika ili ravnatelja u rješavanju problema s učenikom tako što će mu uputiti poziv po predstavniku razrednog odjela.

Nastavnicima nije dozvoljeno napuštati učionicu i ostavljati učenike same kako bi rješavali nastale probleme u radu.

U svom radu nastavnik treba održavati visoki radni moral (točnost, savjesnost i odgovornost) kako u nastavi i ostalim oblicima odgojno-obrazovnog rada tako i u suradnji s roditeljima.

### *V. PRAVILA ZAŠTITE OD SOCIJALNO NEPRIHVATLJIVIH OBLIKA PONAŠANJA, DISKRIMINACIJE, NEPRIJATELJSTVA I NASILJA*

Članak 49.

U Školi je zabranjeno izražavanje diskriminacije na osnovi rase, etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta ili spolne orijentacije.

Svatko tko uoči postupanje suprotno stavku prvom ovoga članka, treba svoje saznanje priopćiti ravnatelju Škole.

Članak 50.

U Školi je zabranjen svaki oblik nasilja, izražavanja neprijateljstva, nesnošljivosti i drugog neprimjerenog ponašanja.

U slučaju pojave nasilja ili dojave o nasilju među učenicima, radnici i učenici Škole dužni su postupiti po Protokolu o postupanju u slučaju nasilja medu djecom i mladima.

Članak 51.

Ravnatelj će, sukladno organizaciji rada u školskoj ustanovi, ovlastiti dvije osobe za postupanje u slučajevima povrede prava učenika.

U slučaju da je prava učenika povrijedio radnik školske ustanove, ravnatelj je odmah obvezan pozvati radnika, utvrditi činjenice, a u slučaju potrebe izvijestiti i nadležne institucije, odnosno postupiti sukladno propisima.

Nastavnici i stručni suradnici su dužni postupati po odredbama „Plana postupanja u slučaju nasilja nad mladima“ prihvaćenog od strane Nastavničkog vijeća Škole od 2.studenog 2016.

Članak 52.

Svaki radnik školske ustanove obvezan je, bez obzira na način na koji je došao do saznanja o mogućoj povredi prava učenika, odmah o tome izvijestiti razrednika ili stručne suradnike školske ustanove koji će o događaju i poduzetim mjerama izvijestiti ravnatelja i odgojno-obrazovnog radnike koje je ravnatelj ovlastio za postupanje u slučajevima povrede prava učenika.

U slučajevima sumnje da je došlo do tjelesnog i emocionalnog nasilja, spolne zlouporabe, zanemarivanja, nesavjesnog postupanja, zlostavljanja ili izrabljivanja učenika odgojno-obrazovni radnici i suradnici u odgojno-obrazovnom i nastavnom radu i ravnatelj u suradnji s nadležnim institucijama i tijelima obvezni su pokrenuti postupak radi zaštite prava učenika.

U slučajevima postupanja na štetu učenika koja nisu navedena u ovom članku, zaštitu prava osiguravaju odgojno-obrazovni radnici i ravnatelj u suradnji s nadležnim institucijama i tijelima.

### VI. RADNO VRIJEME

Članak 53.

Radnim danom u nastavnom tjednu poslovi u Školi obavljaju se od 6:00 sati do 21:00

sata, a u tjednima učeničkog odmora od 7:00 do 15:00 sati.

Redovna nastava počinje u 8:00 i završava do 19.05 sati.

Škola može biti otvorena i duže od naznačenog vremena kada to ravnatelj odluči.

Subotom i nedjeljom te za vrijeme državnih blagdana i neradnih dana Škola je zatvorena. Otvaranje zgrade u ove dane u izuzetnim slučajevima odobrava ravnatelj.

Članak 54.

Prije početka nastave prostorije u zgradi moraju biti očišćene i pregledane radi možebitnih kvarova i nepravilnosti u radu.

Tajnik Škole dužan je dva puta tjedno obići cijelu zgradu u cilju provjere čistoće, a domar u cilju provjere instalacija i ostalog.

Članak 55 .

Nastavnici trebaju dolaziti na posao najkasnije 10 minuta prije početka nastave te ostati 10 minuta duže nakon završetka nastave

Po završetku nastave (zadnji sat) nastavnik je obvezan biti u učionici dok svi učenici ne izađu te pregledati učionicu, a uočene nepravilnosti ili oštećenja prijaviti ravnatelju, tajniku ili pedagoškoj službi.

Članak 56.

Radnici su dužni dolaziti na posao i odlaziti s posla prema rasporedu radnog vremena sukladno Odluci o radnom vremenu ravnatelja.

Način evidencije nazočnosti na radu određuje ravnatelj.

Raspored radnog vremena svih službi u svezi s prijemom stranaka ističe se na vratima ureda i mrežnim stranicama Škole.

Članak 57.

Početak i kraj nastavnog sata i odmora označava se školskim zvonom.

Redovni raspored zvonjenja školskog zvona određen je Godišnjim planom i programom rada Škole, a izvanredni raspored zvonjenja po potrebi određuje ravnatelj.

Članak 58.

Na znak školskog zvona za početak nastavnog sata svi nastavnici prema rasporedu dolaze u učionicu. Po isteku nastavnog sata na znak zvona prekida se rad i nastavnik obavještava učenike da je sat završen.

Nakon zvona nije potrebno produžavati nastavni sat.

Članak 59.

Učenici imaju pravo na veliki odmor i male odmore između nastavnih sati. Mali odmor traje 5 minuta, a veliki odmor 15 minuta ili dva pute po 10 minuta. Veliki odmor započinje poslije drugog sata jutarnjeg i prvog sata popodnevnog turnusa.

Ukoliko žele, učenici mogu boraviti u dvorištu Škole u vrijeme velikog odmora i jednog malog odmora u prijepodnevnoj i popodnevnoj smjeni prije početka petog sata. U slučaju lošeg vremena (kiše, hladnoće) učenicima je dopušteno zadržavanje na ulazu Škole.

Izričito se učenicima zabranjuje napuštanje ograđenog prostora Škole (u vrijeme odmora), zbog bilo kojeg razloga, a naročito odlaska u kupnju zbog nabavke hrane i pića. Učenici su se dužni navedenih odredbi strogo pridržavati, a učenik koji postupi protivno navedenoj odredbi krši Kućni red o čemu će biti obaviješten roditelj učenika.

Članak 60.

Kod napuštanja učionice učenici moraju ponijeti svoje stvari.

Škola nije odgovorna za nestanak nakita, vrijednih stvari i novca učenika za vrijeme njihova boravka u Školi.

Članak 61.

Radnici Škole mogu napustiti radno mjesto i radne prostorije bez prethodnog odobrenja zbog obavljanja službenih poslova ili radnih zadataka izvan Škole. Službenim poslovima smatraju se oni poslovi i radni zadaci koji su od neposrednog interesa za Školu ili proizlaze iz školskog kurikuluma i Godišnjeg plana i programa rada Škole.

Izlazak iz zgrade u izuzetnim i opravdanim slučajevima odobrava ravnatelj.

Članak 62.

Sjednice i sastanci u Školi održavaju se u pravilu izvan nastave.

U slučaju nastanka potrebe za hitnim sazivanjem sastanaka, odnosno sjednice ista se može održati tijekom velikog odmora ili za vrijeme trajanja nastave, s tim da nastavnici i učenici budu pravodobno i točno obaviješteni o tome, a izvanredni sastanak odnosno sjednica ne potraje dulje od 15 minuta u nastavnom vremenu.

Nastavnici moraju biti nazočni na svim sastancima koje za njih organizira Škola. U slučaju spriječenosti, nastavnik svoj izostanak prijavljuje ravnatelju ili stručno-pedagoškoj službi Škole.

Članak 63.

Radnici Škole mogu ulaziti u Školu i zadržavati se od 6:00 do 21:00 sata u svrhu obavljanja službenih poslova.

Članak 64.

Radnik koji zakasni, napusti radno mjesto bez dozvole, neopravdano se zadržava za vrijeme službenog izlaska ili prekida rad prije isteka svog radnog vremena čini povredu radne

dužnosti.

Članak 65.

Ravnatelj prima stranke tijekom radnog vremena, ako nije zauzet. Radno vrijeme rada sa strankama ravnatelja objavljuje se na vratima Ureda početkom svake školske godine.

Ako je ravnatelj škole službeno odsutan, stranka se obraća tajniku ili pedagogu Škole koji joj daju daljnje upute.

### *VII. NAČINI POSTUPANJA PREMA IMOVINI*

Članak 66.

Radnici, učenici i druge osobe koje borave u Školi smiju upotrebljavati imovinu Škole namjenski, uobičajenim načinom, sukladno ovom Kućnom redu i prema posebnim pravilima i

uputama za uporabu.

Članak 67.

Radnici, učenici i druge osobe koje borave u Školi, dužne su skrbiti o imovini Škole

prema načelu dobroga gospodara.

Članak 68.

Premještanje, iznošenje ili posuđivanje inventara moguće je jedino uz dopuštenje radnika koji o njemu skrbi.

U slučaju neslaganja ili sporova među radnicima po ovim pitanjima odlučuje ravnatelj.

Članak 69.

Radnici i učenici moraju se racionalno koristiti sredstvima Škole koja su im stavljena na raspolaganje.

Svaki uočeni kvar na instalacijama električne struje, plina ili vodovoda, grijanja ili drugi kvar, kao i svako uočeno oštećenje na imovini škole radnici i učenici obvezni su odmah prijaviti dežurnom nastavniku, domaru, ravnatelju, voditelju turnusa ili tajnici.

Članak 70.

Učenici su dužni čuvati udžbenike i druga obrazovna i nastavna sredstva, tehničke uređaje, a knjige i druge izvore posuđene u knjižnici pravodobno neoštećene vratiti.

*Članak 71.*

Za potrebe online nastave učenicima je omogućeno korištenje tableta ili prijenosnih računala u vlasništvu škole isključivo za vrijeme trajanja nastavne godine. Prednost pri posudbi uređaja imaju učenici (sukladno mogućnostima škole):

* korisnici minimalne zajamčene naknade,
* iz obitelji s više djece školskog uzrasta
* iz obitelji koja nema u vlasništvu adekvatan uređaj za praćenje online nastave.

*Članak 72.*

Učenik mora uređajem pažljivo rukovati i spriječiti svako oštećivanje. Uređaj treba nakon svake upotrebe spremiti na sigurno mjesto u kući kako ne bi došlo do oštećenja (npr. padova i lomova).

*Članak 73.*

Uređaj se zadužuje potpisom učenika i roditelja uz pravila o korištenju.

Učenik je dužan uređaj za praćenje online nastave čuvati u zasebnoj kutiji, zaštitnoj torbi i sl. Navedeno je uz pripadajući punjač i ostalu opremu dužan vratiti neoštećeno i u urednom stanju.

Uređaj je potrebno vratiti najkasnije do kraja nastavne godine (ovisno o razredu u kojem se školuje) ili ranije na zahtjev škole. Škola može učeniku uređaj oduzeti ukoliko ima saznanja o kršenju odredbi o korištenju uređaja.

Uređaj se razdužuje uz prethodnu provjeru ispravnosti istog.

*Članak 74.*

Uređaj u vlasništvu škole koji je učenik dobio na posudbu za praćenje online nastave (npr. pisanja zadaće, rješavanje kvizova, slanja mailova i sl.) se ne može koristiti u druge svrhe.

Najstrože je zabranjeno uređaj u vlasništvu škole koristiti za praćenje sadržaja kojima se potiču svi oblici nasilja, mržnje, pornografski sadržaji i/ili ostali nepoćudni sadržaji.

Zabranjeno je ilegalno skidanje filmova i glazbe s interneta.

*Članak 75.*

Uređaj je zabranjeno:

* posuđivati ili davati na korištenje osobama koje nisu učenici škole
* ostavljati bez nadzora i lako dostupno za oštećivanja, padove ili lomove
* rastavljati ili namjerno mehanički oštećivati (primjenom sile)
* ostavljati na vlažnom mjestu ili polijevati tekućinama
* izlagati visokim temperaturama
* prodavati ili iznajmljivati.

*Članak 76.*

Učeniku nije dozvoljeno spajanje na uređaj s privatnim korisničkim postavkama ili postavljanje osobne lozinke. Također nije dozvoljena prijava na društvene mreže.

*Članak 77.*

Ukoliko je učenik uz tablet dobio SIM karticu istu ne smije koristiti u druge svrhe osim za korištenje online nastave. Nije dozvoljeno karticu davati drugim osobama na korištenje.

Gubitak SIM kartice je učenik dužan odmah prijaviti školi.

*Članak 78.*

Ukoliko učenik učini namjernu štetu na uređaju u vlasništvu škole o tome će biti obaviješten roditelj, a štetu će biti potrebno nadoknaditi sukladno vrijednosti uređaja.

Članak 79.

Knjige i ostale izvore iz školske knjižnice učenici posuđuju prema odredbama Pravilnika o radu školske knjižnice.

Razrednik je dužan upoznati učenike te njihove roditelje i skrbnike s odredbama Pravilnika o radu školske knjižnice.

Članak 80.

Kod napuštanja školskog prostora radnici i učenici trebaju ponijeti svoje stvari, a po prestanku korištenja iste ostaviti u čistom i urednom stanju, kako bi ga drugi mogli nesmetano dalje koristiti.

Za vrijeme nastave tjelesne i zdravstvene kulture novac i druge vrijedne stvari učenici ostavljaju u ormaru koji se nalazi u dvorani za tjelesnu i zdravstvenu kulturu.

Škola nije odgovorna za nestanak stvari i novca osoba iz 2. stavka ovoga članka tijekom njihova boravka u školskom prostoru.

Članak 81.

Radnici, učenici i druge osobe odgovorne su za štetu koju učine na imovini Škole prema Zakonu o obveznim odnosima.

Učenik je dužan nadoknaditi štetu koju učini na školskoj imovini.

Ukoliko nije moguće utvrditi počinitelja, štetu nadoknađuje skupina učenika ili razredni odjel nedvojbeno povezan s počinjenjem štete. Ako štetu nadoknađuje skupina učenika ili razredni odjel, nadoknada se utvrđuje u jednakim pojedinačnim iznosima.

Visina štete utvrđuje se u visini cijene koštanja oštećene imovine. Učenik, skupina učenika ili razredni odjel dužni su novčani iznos štete nadoknaditi u roku od 8 dana od dana učinjene štete.

Ako je učenik štetu napravio namjerno ili krajnjom nepažnjom kršeći odredbe ovog Kućnog reda, može mu se izreći i odgovarajuća pedagoška mjera prema Statutu Škole.

Članak 82.

Radnicima Škole strogo je zabranjeno iz zgrade iznositi materijal i sredstva koja pripadaju Školi.

Iznošenje sredstava i materijala iz zgrade u službene svrhe mora odobriti ravnatelj.

Iznošenje pedagoške dokumentacije iz Škole je strogo zabranjeno.

### *VIII. PRAVILA SIGURNOSTI, ZAŠTITE I SPAŠAVANJA OSOBA I IMOVINE*

Članak 83.

Radnici Škole u suradnji s učenicima dužni su skrbiti za siguran i zdrav boravak i rad

u Školi.

Članak 84.

U svim pitanjima zdravlja učenika Škola surađuje sa zdravstvenim ustanovama.

U ostvarivanju brige za zdravstvenu zaštitu učenici su dužni:

- pristupiti liječničkim i drugim pregledima koje za njih organizira Škola

- podvrgnuti se cijepljenju protiv zaraznih bolesti ili preventivnog sprječavanja

bolesti uz suglasnost roditelja

- sudjelovati u svim drugim mjerama kojima se zaštićuje ili unapređuje zdravlje

učenika.

Članak 85.

Svi učenici su osigurani za vrijeme trajanja odgojno-obrazovnog procesa.

Roditelji/skrbnici su dužni na početku svake školske godine u dogovorenom vremenu platiti osiguranje učenika u Školi (ukoliko dijete nije negdje drugdje osigurano, što trebaju dokazati).

Učenik koji se ozlijedi u Školi, dužan je ozljedu odmah prijaviti predmetnom ili dežurnom nastavniku i razredniku.

Članak 86.

Na ulazu Škole nazočan je uvijek po jedan radnik tehničke službe i dežurni učenik, koji otvaraju i zatvaraju ulazna vrata, upućuju stranke te obavještavaju ravnatelja ili pedagošku službu o svakom kršenju reda.

Stranke je potrebno prilikom ulaska u Školu upitati o razlogu njihovog dolaska te evidentirati u posebnu bilježnicu njihovo ime i prezime te broj njihove osobne iskaznice.

Radnik školske ustanove koji je zadužen za poslove nadzora ulaza u prostore školske ustanove, radi zaštite sigurnosti, može izvršiti sigurnosne preglede:

• učenika i njihovih predmeta (odjeća, torba i dr.)

• drugih osoba koje ulaze u školsku ustanovu i njihovih predmeta (torbe i dr.).

Sigurnosni pregled učenika i njihovih predmeta mogu provoditi i odgojno-obrazovni radnici tijekom održavanja nastave.

Predmeti pogodni za nanošenje ozljeda ili drugi nezakoniti predmeti privremeno će se zadržati, a o njihovu pronalasku obavijestit će se ravnatelj, stručne službe, roditelji i policija kada su za to ispunjeni uvjeti za policijsko postupanje.

Osobama koje ne dopuštaju obavljanje pregleda neće se dopustiti ulazak u Školu.

Članak 87.

Ključeve glavnih ulaznih vrata Škole imaju ravnatelj, tajnik, domar, kuharice i spremačice.

Ključeve pomoćnih vrata imaju svi radnici Škole. Radnici ključeve obvezno vraćaju po prestanku radnog odnosa u tajništvo Škole.

Ključeve iz stavka prvog ovog članka mogu zadužiti i drugi radnici Škole kada to priroda poslova nalaže i kada to odobri ravnatelj Škole, a o tome se vodi posebna evidencija koja se pohranjuje u tajništvu Škole.

Privjeske za otvaranje elektromagnetske brave zadužuju samo radnici zaposleni na neodređeno radno vrijeme. Privjesci se vraćaju školi po prestanku radnog odnosa.

Ključevi ostalih prostorija Škole nalaze se kod domara, tajnika/ce, spremačica i radnika zaduženih za pojedinu prostoriju.

Daljinske upravljače za rampu zadužuju zaposlenici za potrebe ulaska u školu automobilom. Daljinski upravljači se vraćaju školi po prestanku radnog odnosa.

Članak 88.

Glavna ulazna vrata Škole na početku i na kraju radnog vremena otključava i zaključava pomoćno osoblje.

Pomoćna ulazna vrata je potrebno strogo zaključavati u vrijeme trajanja odgojno-obrazovnog procesa, osim u dogovoreno vrijeme izlaska radi odmora učenika.

Pomoćna ulazna vrata tijekom radnog vremena su zaključana, a ista se otključavaju i zaključavaju sukladno potrebama, vodeći računa o sigurnosti učenika. Pomoćna ulazna vrata opremljena su elektromagnetskim bravama.

Članak 89.

Po završetku radnog vremena, svi ključevi se odlažu na za to predviđeno mjesto.

Članak 90.

Učionice i druge radne prostorije koriste se namjenski prema rasporedu utvrđenom Godišnjim planom i programom rada Škole.

Otključavanje i zaključavanje te način korištenja učionica, radionice i drugih posebnih prostorija uređuju sporazumno radnici koji koriste te prostorije.

Članak 91.

U slučaju korištenja učionica ili drugih prostorija za roditeljske sastanke ili druge rasporedom nepredviđene aktivnosti, nastavnik je dužan o tome obavijestiti voditeljicu smjene i spremačice koje skrbe o uređenju tih prostorija.

Članak 92.

Uređajima i opremom u prostoru Škole smiju rukovati jedino osposobljene i ovlaštene osobe.

Nakon isteka radnog vremena radnici su dužni uredno pospremiti radne materijale,

zatvoriti prozore, isključiti električne aparate i zaključati radne prostorije.

Članak 93.

U rukovanju službenim podacima i podacima koje prikupe izvršavajući radne zadaće radnici Škole i sve osobe na koje se odnose odredbe ovog kućnog reda odgovorni su prema Zakonu o tajnosti podataka i Zakonu o zaštiti osobnih podataka.

Članak 94.

Svatko tko u prostoru Škole pronađe izgubljen ili nemarno ostavljen školski dokument

ili javnu školsku ispravu dužan je istu odmah odnijeti u tajništvo.

Članak 95.

Učenici i radnici Škole u svom su stvaralačkom radu dužni poštivati Zakon o autorskom pravu i srodnim pravima.

### IX. OBAVJEŠTAVANJE, OGLAŠAVANJE I RUKOVANJE SLUŽBENOM POŠTOM

Članak 96.

Obavijesti i upute učenicima, radnicima i roditeljima Škola daje putem oglasne knjige, oglasnih ploča i mrežnih stranica.

Navedene obavijesti i upute potpisuje ravnatelj, a objavljuju ih i dostavljaju osobe koje on za to ovlasti.

Članak 97.

Radnici Škole, učenici i roditelji trebaju redovito pratiti obavijesti na oglasnim pločama u Školi, na školskom mrežnom mjestu te u svojim elektroničkim poštanskim sandučićima za kontakt sa Školom.

Članak 98.

Službene poštanske pošiljke što ih radnici i učenički predstavnici trebaju poslati zaprima i šalje školski administrator.

### X. PRIJELAZNE I ZAVRŠNE ODREDBE

Članak 99.

Stupanjem na snagu ovog Kućnog reda prestaje važiti Pravilnik o kućnom redu KLASA: 003-05-01/17-1; URBROJ: 251-264/17-1-01 od 25. listopada 2017., Dopune Pravilnika o kućnom redu KLASA: 003-05/21-4; URBROJ: 251-264/21-1-01 od 13. rujna 2021., Izmjene i dopune Pravilnika o kućnom redu KLASA: 011-03/23-02/01; URBROJ: 251-264/23-2 od 13. lipnja 2023. i Dopune Pravilnika o kućnom redu KLASA: 011-03/23-02/01; URBROJ: 251-264/23-5 od 5. listopada 2023.

Članak 100.

Ovaj Kućni red stupa na snagu osmog dana od dana objave na oglasnoj ploči Škole.

KLASA: 011-03/25-02/01

URBROJ: 251-264/25-2

Zagreb, 14. svibnja 2025.

PREDSJEDNICA ŠKOLSKOG ODBORA

Danijela Pavičić Spevec, prof.

Ovaj Kućni red objavljen je na oglasnoj ploči Škole dana 15. svibnja 2025. godine i stupa na snagu dana 23. svibnja 2025.godine.

RAVNATELJICA

mr.sc. Đana Baftiri, prof.